**SUOMI 100 -DEMOKRATIAHANKKEEN ASETTAMINEN**

Asettaminen

Oikeusministeriö on tänään asettanut Suomi 100 -demokratiahankkeen.

Hankkeen tavoitteena on osana Suomi 100 -juhlavuotta nostaa esille suomalaisen demokratian vahvuudet ja tulevaisuuden haasteet.

Toimikausi

1.6.2017 – 31.12.2017

Tausta ja tavoite

Tänä vuonna juhlimme suomalaista demokratiaa Suomi 100 -juhlavuoden merkeissä. Valtioneuvosto päätti juhlaistunnossaan Porvoossa 4.5.2017 tiivistää toimiaan suomalaisen demokratian toimintamuotojen kehittämiseksi ja vuorovaikutteisen kansalaiskeskustelun edistämiseksi antamalla tukensa oikeusministeriössä asetettavalle Suomi 100 -demokratiahankkeelle.

Hanke edistää dialogisuutta ja tuo esiin rakentavan yhteiskunnallisen keskustelun tarvetta toimivan demokratian perusedellytyksenä. Lisäksi hankkeen tavoitteena on tukea kansalaisten osallisuutta yhteiskunnalliseen keskusteluun ja tehdä valmistelu- ja päätöksentekoprosesseja läpinäkyvämmiksi sekä löytää uusia keinoja dialogisten keskustelujen laajamittaisemmalle hyödyntämiselle osana kunnallista, maakunnallista ja valtiollista valmistelua ja päätöksentekoa

Tehtävät

Hankkeen toimenpiteinä on tarkoitus toteuttaa kolme osiota: viestintäkampanja, paikallisia demokratiatapahtumia, sekä kansalaisten, kansalaisjärjestöjen ja päättäjien vuorovaikutteinen kyselytunti.

Hankkeen tuotoksena syntyy pamfletti, joka sisältää puheenvuoroja suomalaisesta demokratiasta ja sen tulevaisuudesta sekä koosteen Suomi 100 -juhlavuoden demokratiahankkeiden tuloksista. Lisäksi tuotetaan yhteenveto hankkeen aikana toteutettavista dialogisista keskusteluista, verkkokeskusteluista ja kyselytunnista, sekä päättäjille ja viranomaisille suunnattu opas, jossa on hankkeessa kehitetty konsepti kansalaisten osallisuuden edistämiseksi dialogisten keskustelujen avulla.

Organisointi

Oikeusministeriön demokratia-, kieli- ja perusoikeusasioiden yksikössä toimiva hanketiimi (Liisa Männistö, Niklas Wilhelmsson, Sanna Ryhänen) vastaa hankkeen koordinoinnista ja toteutuksesta yhteistyössä hankekumppaneiden kanssa.

**Hankekumppanit**

Hankekumppaneina ovat Sitra, valtioneuvoston kanslian Suomi 100 -sihteeristö, sekä valtiovarainministeriö (kunta- ja aluehallinto osasto).

**Ohjausryhmä**

Oikeusministeriö asettaa hankkeelle ohjausryhmän, jonka tehtävänä on seurata ja ohjata hankkeen etenemistä sekä arvioida sen tuloksia ja vaikutuksia. Ohjausryhmä kokoontuu noin kerran kuussa. Ohjausryhmän kokoonpano:

Puheenjohtaja:

johtaja Johanna Suurpää, OM/DKY

Jäsenet:

NN, Sitra

NN, VNK/Suomi 100 -sihteeristö

NN, VM/kunta- ja aluehallinto-osasto

neuvotteleva virkamies Niklas Wilhelmsson, OM/DKY

Sihteerit:

asiantuntija, hankepäällikkö Liisa Männistö, OM/DKY

suunnittelija Sanna Ryhänen, OM/DKY

Rahoitus ja Kustannukset

Hankkeen kokonaiskustannukset ovat noin 150.000–180.000 euroa. Lopullinen kustannusarvio tarkentuu erillisen viestintäsuunnitelman myötä.

Oikeusministeriö osallistuu hankkeen rahoitukseen 10.000 eurolla, sekä virkatyöllä hankkeen toteutukseen. Sitra rahoittaa hanketta 50.000 eurolla ja toteuttaa kaksi demokratiatapahtumaa (2 x 15.000 euroa). VNK/Suomi100- sihteeristö rahoittaa hanketta 40.000 eurolla. Lisäksi hankkeen viestintä suunnitellaan ja toteutetaan yhteistyössä siten, että hankkeessa voidaan hyödyntää Suomi 100 -sihteeristön kilpailuttaman viestintätoimiston palveluita erikseen sovittavalla tavalla (tarkennetaan erillisessä viestintäsuunnitelmassa).

Kansliapäällikkö Asko Välimaa

Neuvotteleva virkamies Arto Jääskeläinen

LIITTEET Hankesuunnitelma liitteineen

JAKELU Oikeusministeriö, kirjaamo

Sitra

 Valtioneuvoston kanslia, Suomi 100 -sihteeristö

 Valtiovarainministeriö, Kunta- ja aluehallinto-osasto